Aalborg Håndbold spiller onsdag aften returopgør i Champions Leagues kvartfinalerunde mod Flensburg-Handewitt. Målet er en plads i Final Four.

Med en sejr på 26-21 på hjemmebane over den tyske storklub Flensburg-Handewitt i den første Champions League-kvartfinale har Aalborg Håndbold givet sig selv en gylden mulighed for at skrive klubhistorie onsdag aften. Her spilles returopgøret i Flensborg, og hvis det lykkes nordjyderne at undgå at tabe større, end de selv vandt i den første kamp, er de klar til Champions Leagues Final Four-stævne, som spilles i Köln i Tyskland den 12. og 13. juni. - Jeg er spændt. Det er en af de helt store kampe for mig, men også for klubben, siger Aalborg Håndbolds bagspiller Henrik Møllgaard. Er I favoritter i aften? - Ja, jeg synes, vi er svage favoritter, men det var Flensburg-Handewitt også inden den første kamp, så det kan hurtigt vise sig at være ligegyldigt. Nu er presset måske på os, fordi det er ikke bare 'sådan' at gå ud at spille en kamp, som vi gjorde på hjemmebane, siger Henrik Møllgaard. Arbejdet skal gøres færdigt Aalborg Håndbold har ikke tidligere nået kvartfinalerunden i Champions League, så der er allerede skrevet klubhistorie i denne sæson. Endnu et kapitel kan blive føjet til historiebøgerne, hvis det lykkes den nordjyske klub at sikre den samlede sejr over Flensburg-Handewitt og en billet til semifinalerne. - Vi glæder os helt vildt til at komme ned at gøre det her færdigt, siger Stefan Madsen, der er cheftræner for Aalborg Håndbold. Der er kampstart onsdag aften klokken 20.45, og kampen kan ses på TV3 Sport. TV2 Nord er til stede i hallen i Flensborg og dækker opgøret i vores nyhedsudsendelser og på tv2nord.dk.